Μάρκο φαν Μπάστεν

Ποδοσφαιρική καριέρα

Ο Βαν Μπάστεν ξεκίνησε το ποδόσφαιρο σε ηλικία 7 ετών. Έπαιζε σε ομάδες της γενέτειράς του Ουτρέχτης μέχρι τον Απρίλιο του 1982, οπότε και πήρε μεταγραφή για τον ΑΦΚ Άγιαξ. Στον Άγιαξ αναδείχθηκε το ταλέντο του στο σκοράρισμα και η εξαιρετική τεχνική του. Ήταν πρώτος σκόρερ για τέσσερις συνεχόμενες σεζόν (από 1984 ως το 1987), πετυχαίνοντας 117 γκολ σε 112 αγώνες. Τη σεζόν 1985-86, με 37 γκολ σε 26 αγώνες, ήταν ο πρώτος σκόρερ στην Ευρώπη και κέρδισε το χρυσό παπούτσι. Την επόμενη χρονιά ο Άγιαξ κατέκτησε το Κύπελλο Κυπελλούχων. Στον τελικό εναντίον της Λοκομοτίβ Λειψίας ο Βαν Μπάστεν σημείωσε το νικητήριο γκολ.
Το 1987 ο Σίλβιο Μπερλουσκόνι τον έφερε στη ΑΚ Μίλαν και το 1988 τον ακολούθησαν οι συμπατριώτες του Ρούουντ Χούλιτ και Φρανκ Ράικααρντ. Στην πρώτη του σεζόν στην Ιταλία η Μίλαν κέρδισε το πρωτάθλημα για πρώτη φορά μετά από οκτώ χρόνια, αλλά ο Βαν Μπάστεν έπαιξε μόνο σε 11 αγώνες, καθώς υπέφερε από τραυματισμό στον αστράγαλο. Ανέκαμψε το καλοκαίρι του 1988 στο Ευρωπαϊκό Πρωτάθλημα στη Δυτική Γερμανία, όπου η Ολλανδία κατέκτησε το τρόπαιο. Πέτυχε συνολικά πέντε γκολ, ένα χατ τρικ εναντίον της Αγγλίας, το νικητήριο γκολ στον ημιτελικό με τη Δυτική Γερμανία, και ένα ακόμα στον τελικό εναντίον της Σοβιετικής Ένωσης. Ήταν ο πρώτος σκόρερ της διοργάνωσης και ψηφίστηκε πολυτιμότερος παίχτης.
Τη σεζόν 1988-89 ο Βαν Μπάστεν ανακηρύχθηκε Ευρωπαίος παίχτης της χρονιάς. Σκόραρε  19 γκολ στο πρωτάθλημα και βοήθησε τη Μίλαν να κατακτήσει το Κύπελλο Πρωταθλητριών Ευρώπης. Στον τελικό εναντίον της Στεάουα Βουκουρεστίου πέτυχε δύο γκολ. Το 1989-90 ήταν ο πρώτος σκόρερ στο ιταλικό πρωτάθλημα και η Μίλαν υπερασπίστηκε επιτυχώς τον τίτλο της πρωταθλήτριας Ευρώπης εναντίον της Μπενφίκα. Πήρε μέρος με την Εθνική Ολλανδίας στο Παγκόσμιο Κύπελλο Ποδοσφαίρου 1990, η οποία όμως αποκλείστηκε νωρίς από τη Δυτική Γερμανία.
Ακολούθησε μια απογοητευτική σεζόν για τη Μίλαν (1990-91). Οι σχέσεις του Βαν Μπάστεν με τον προπονητή Αρίγκο Σάκι ήταν κακές και ο Μπερλουσκόνι απέλυσε τον Σάκι. Την επόμενη χρονιά με προπονητή τον Φάμπιο Καπέλλο η Μίλαν κέρδισε το πρωτάθλημα αήττητη και ο φαν Μπάστεν με 25 γκολ ήταν και πάλι πρώτος σκόρερ. Στο Euro 1992 η Ολλανδία έφτασε στους ημιτελικούς, όπου αποκλείστηκε στα πέναλτι από τη Δανία. Το πέναλτι που εκτέλεσε ο Βαν Μπάστεν απέκρουσε ο Πέτερ Σμάιχελ.
Η Μίλαν συνέχισε το αήττητο σερί της στη σεζόν 1992-93, επεκτείνοντάς το σε συνολικά 58 αγώνες. Ο Βαν Μπάστεν είχε πολύ καλή απόδοση στην αρχή της σεζόν λόγω της οποίας ψηφίστηκε και πάλι ευρωπαίος παίχτης της χρονιάς. Στη συνέχεια όμως υποτροπίασε ο τραυματισμός στον αστράγαλο και μετά από σειρά εγχειρήσεων επέστρεψε στα τελευταία ματς του πρωταθλήματος. Η Μίλαν έφτασε στον τελικό του Τσάμπιονς Λιγκ, όπου όμως έχασε από τη Μαρσέιγ. Αυτός ο τελικός ήταν και το τελευταίο παιχνίδι του Βαν Μπάστεν με τη Μίλαν, καθώς ο τραυματισμός του τον υποχρέωσε να διακόψει την επαγγελματική του καριέρα.

Προπονητική καριέρα

Ο Βαν Μπάστεν έφυγε κι επίσημα από τη Μίλαν το 1995, δηλώνοντας ότι δε θ' ασχοληθεί με την προπονητική. Αργότερα όμως άλλαξε γνώμη και παρακολούθησε μαθήματα στη Βασιλική Ποδοσφαιρική Ομοσπονδία της Ολλανδίας (KNVB). Η πρώτη του δουλειά ήταν ως βοηθός του πρώην συμπαίχτη του Γιον φαν τ΄Σιπ στη δεύτερη ομάδα του Άγιαξ το 2003-04. Στις 29 Ιουλίου του 2004 ανέλαβε την Εθνική Ολλανδίας με τον βαν τ΄Σιπ βοηθό του.
Στη θητεία του στην Εθνική Ολλανδίας ο Βαν Μπάστεν δε δίστασε να αποκλείσει μεγάλα αστέρια επειδή θεωρεί ότι η απόδοσή τους δεν είναι ικανοποιητική. Χαρακτηριστικό της τακτικής του είναι ότι για πρώτη φορά ο κορμός της εθνικής δεν αποτελείται από παίκτες των τριών κορυφαίων ολλανδικών ομάδων (ΑΦΚ Άγιαξ, ΠΣΦ Αϊντχόφεν και Φέγενοορντ). Υπό την καθοδήγησή του η Ολλανδία προκρίθηκε αήττητη στο Παγκόσμιο Κύπελλο του 2006. Δεν κατάφερε όμως να προχωρήσει πέρα από τη φάση των 16, αποκλείστηκε χάνοντας από την Πορτογαλία με 1 - 0.
Το συμβόλαιό του με την εθνική λήγει το 2008. Η Ολλανδία έχει προκριθεί στο Euro 2008 και μάλιστα ως η καλύτερη ευρωπαϊκή ομάδα (πρώτη στην κατάταξη της UEFA με βάση τα πρόσφατα αποτελέσματά της). Έχει δηλώσει την πρόθεσή του να αποχωρήσει όταν λήξει το συμβόλαιό του, παρόλο που η ολλανδική ομοσπονδία επιθυμεί να συνεχίσει και για τα προκριματικά του Παγκοσμίου Κυπέλλου 2010. Μετά το Euro 2008 και την ήττα της Ολλανδίας από τη Ρωσία του Χίντιγκ στα προημιτελικά, ο Βαν Μπάστεν απολύθηκε και αντικαταστάθηκε από τον Μπερντ βαν Μαρβάικ.
Ανέλαβε τον ΑΦΚ Άγιαξ το καλοκαίρι του 2008 αλλά απολύθηκε στις 6 Μαΐου 2009, όταν η ομάδα του απέτυχε να καταλάβει θέση που θα της επέτρεπε να πάρει μέρος στο Champions League.